SL Uradni list Evropske unije C 80/1

MNENJE EVROPSKE CENTRALNE BANKE

z dne 22. januarja 2014

o predlogu uredbe o preložitvi datuma prehoda na SEPA

(CON/2014/3)

2014/C 80/01

Uvod in pravna podlaga

Evropska centralna banka (ECB) je dne 14. januarja 2014 prejela zahtevo Sveta Evropske unije za mnenje o predlogu uredbe Evropskega parlamenta in Sveta o spremembi Uredbe (EU) št. 260/2012 v zvezi s prehodom na kreditne prenose in direktne bremenitve po vsej Uniji (1) (v nadaljnjem besedilu: predlagana uredba).

Pristojnost ECB, da poda mnenje, izhaja iz členov 127(4) in 282(5) Pogodbe o delovanju Evropske unije ter člena 3.1 Statuta Evropskega sistema centralnih bank in Evropske centralne banke, saj predlagana uredba vsebuje določbe, ki spadajo na področja iz pristojnosti ECB, zlasti v zvezi s temeljno nalogo Eurosistema po členu 127(2) Pogodbe, da podpira nemoteno delovanje plačilnih sistemov. V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

Namen in vsebina predlagane uredbe

Evropska komisija je 9. januarja 2014 objavila predlagano uredbo, ki bi Uredbo (EU) št. 260/2012 Evropskega parlamenta in Sveta (2) spremenila tako, da bi uvedla dodatno šestmesečno prehodno obdobje. Po predlagani uredbi bi „klavzula o prehodnem obdobju“ bankam in drugim ponudnikom plačilnih storitev omogočila, da plačila, ki niso v skladu z Uredbo (EU) št. 260/2012, obdelujejo do 1. avgusta 2014, s čimer bi se zagotovilo, da lahko udeleženci na trgu, ki do 1. februarja 2014 ne izpolnijo zahtev iz Uredbe (EU) št. 260/2012, še naprej opravljajo plačila, in preprečile nevšečnosti za potrošnike.

1. Splošne pripombe

1.1 Takoj po objavi predlagane uredbe je Eurosistem v izjavi (3) potrdil velika in uspešna prizadevanja deležnikov v euroobmočju v zvezi s prehodom. V izjavi je navedeno, da najnovejše informacije od nacionalnih skupnosti v enotnem območju plačil v eurih (SEPA) kažejo, da je dinamika prehoda visoka in se še pospešuje ter da bo velika večina deležnikov zaključila svoj prehod pravočasno.

1.2 Predlagana uredba je na trgih povzročila zmedo glede roka za prehod, zato je nujno potrebna jasna usmeritev. Dodatna težava je pomanjkanje pravne varnosti v primeru, da bo predlagana uredba sprejeta šele po obstoječem roku za prehod, tj. po 1. februarju 2014. To težavo bi delno odpravila predlagana retroaktivna uporaba predlagane uredbe, tj. od 31. januarja 2014. V največji možni meri bi se bilo treba izogniti situaciji, v kateri bi obstoječi rok za prehod veljal, dokler predlagana uredba ni sprejeta, v tem času pa bi na trgih obstajala negotovost glede samega sprejetja predlagane uredbe.

1.3 Zelo pomembno je torej ponovno vzpostaviti pravno varnost, zmanjšati zmedo na trgih in na slednjih zagotoviti jasno usmeritev glede roka. Ti cilji se lahko najbolje dosežejo tako, da Svet in Parlament predlagano uredbo sprejmeta hitro in brez dodatnih sprememb njenih bistvenih elementov.

2. Posamezne pripombe

Ob upoštevanju zgornjih ciljev in v obsegu, ki ga dopušča zakonodajnih postopek po hitrem postopku, ECB predlaga spremembe, katerih cilj je (a) pojasniti področje uporabe predlagane uredbe (uvedba dodatnega prehodnega obdobja, z odstopanjem) in njeno utemeljenost (prehod na SEPA verjetno ne bo v celoti zaključen do 1. februarja 2014); (b) uskladiti terminologijo predlagane uredbe s terminologijo iz Uredbe (EU) št. 260/2012 in (c) zagotoviti, da je učinek prehodnega obdobja na uvedbo kazni jasno razviden.

Kadar ECB priporoča, da se predlagana uredba spremeni, so konkretni predlogi sprememb besedila s pripadajočimi pojasnili navedeni v Prilogi.

V Frankfurtu na Majni, 22. januarja 2014 Predsednik ECB Mario DRAGHI

(1) COM(2013) 937 final.

(2) Uredba (EU) št. 260/2012 Evropskega parlamenta in Sveta z dne 14. marca 2012 o uvajanju tehničnih in poslovnih zahtev za kreditne prenose in direktne bremenitve v eurih in o spremembi Uredbe (ES) št. 924/2009 (UL L 94, 30.3.2012, str. 22).

(3) Sporočilo za javnost z 9. januarja 2014. Dostopno na spletni strani ECB na naslovu http://www.ecb.europa.eu